11 d'agost, 2018

L'home no resident, anglès de 32 anys, ha perdut la vida aquest matí en perdre el control de la seva bicicleta al Coll d´Ordino i impactar contra un element de la via. L´home ha quedat inconscient i ha estat evacuat amb helicòpter fins a l´Hospital Nostra Senyora de Meritxell. Malgrat les tasques de reanimació, ha estat impossible salvar-li la vida.

Un home ha perdut la vida aquest dissabte després de caure amb la seva bicicleta quan baixava el Coll d´Ordino. L'accident s´ha produït cap a dos quarts d´onze del matí. El jove, que havia sortit sol, s´hauria afegit a un grup de ciclistes al coll d´Ordino. Els fets s´han produït de baixada en un revolt pronunciat en el quilòmetre vuit.

Segons fonts pròximes a la investigació, els fets s´han produït al quilòmetre vuit de la via, a causa d´un excés de velocitat del ciclista que s´hauria passat de frenada, perdent el control, impactant contra un pal de fusta mesurador de neu i ha sortit disparat uns 10 metres, quedant inconscient.

A causa de la violència de l´impacte, l´home ha entrat en parada cardiorespiratòria i amb politraumatismes molt severs. Fins al lloc dels fets s´han traslladat el cos de Bombers, la Policia i el SUM.

L´home ha estat evacuat fins a l´Hospital Nostra Senyora de Meritxell amb pronòstic molt greu, on després de practicar-li maniobres de reanimació, no han pogut fer res per salvar-li la vida.

L´accident ha afectat a la circulació de la carretera, que ha estat tallada en ambdós sentits de la marxa.

Informa/Imatge: Hèctor Romance